Niko Ojamäki
Niko Juhani Ojamäki (s. 17. kesäkuuta 1995 Pori) on suomalainen jääkiekkoilija, joka pelaa SM-liigajoukkue Tapparassa. Hän on pelipaikaltaan oikea laitahyökkääjä ja laukoo oikealta.
Ojamäki on Porin Ässien kasvatti. Hän toimi kaudella 2010–2011 joukkueen C-nuorten kapteenina ja oli Ässien paras pistemies sekä SM-karsinnoissa, runkosarjassa että pudotuspeleissä. Kahdessa ensin mainitussa sarjassa Ojamäki oli myös joukkueen paras maalintekijä. Hän voitti kauden päätteeksi C-nuorten SM-pronssia. Kaudella 2012–2013 Ojamäki jakoi lukemalla +12 Ässien A-nuorten sisäisen tehopörssin voiton Patrik Parkkosen kanssa.
Kaudella 2013–2014 Ojamäki nousi Ässien SM-liigarinkiin. Hän teki liigadebyyttinsä 27. marraskuuta 2013 kotona Saimaan Palloa vastaan. Kaikkiaan Ojamäki pelasi kauden aikana viisi SM-liigaottelua. Kausi 2014–2015 oli hänelle varsinainen tulokaskausi SM-liigassa ja se toi Ojamäelle 54 runkosarja- ja kahdessa playoff-ottelussa tehot 8+6=14. Hänen liigauransa avausmaali syntyi 14. lokakuuta 2014 vieraissa Vaasan Sportia vastaan. Ojamäki teki ottelussa myös yhden syöttöpisteen. Kaudella 2015–2016 hän teki 10. lokakuuta 2015 SM-liigauransa ensimmäisen kypärätempun Hämeenlinnan Pallokerhoa vastaan. Kaikkiaan Ojamäki teki kauden aikana 60 runkosarjaottelussa tehot 16+17=33, joilla hän jakoi Ässien sisäisen pistepörssin kolmannen sijan Aleksi Saarelan kanssa. Ojamäki jakoi myös joukkueen sisäisen tehotilaston voiton Antti Kerälän kanssa lukemalla +12.
Vitjaz Podolsk varasi Ojamäen 96. pelaajana . Kaudeksi 2016–2017 hänet nimettiin Ässien varakapteeniksi. Ojamäki oli 14 osumallaan joukkueen toiseksi paras maalintekijä Simon Suorannan jälkeen ja hän jakoi sisäisen tehotilaston voiton Jarno Kärjen kanssa lukemalla +9, kuten myös pudotuspelien ensimmäisellä kierroksella Mikael Sahan ja Aleksi Mäkelän kanssa lukemalla +1.
Ojamäki siirtyi kaudeksi 2017–2018 kaksivuotisella sopimuksella Tapparaan. Hänen alkukautensa osoittautui todelliseksi pettymykseksi, sillä Ojamäki jäi 12 ensimmäisessä runkosarjaottelussa ilman tehopisteitä ja hän keräsi heikon teholukeman –6. Ojamäki jätettiin myös ylivoimaketjujen ulkopuolelle. Hän teki runkosarjassa lopulta 17 tehopistettä. Kuudennessä puolivälieräottelussa, 29. maaliskuuta 2018 vieraissa Kalevan Palloa vastaan Ojamäki Tapparan 3–4-voittoon päättyneen ottelun ratkaisumaalin ja se ratkaisi joukkueelle myös välieräpaikan Tapparan voitettua ottelusarjan voitoin 4–2. Hän voitti kauden päätteeksi SM-hopeaa. Kaudella 2018–2019, 5. tammikuuta 2019 Kalevan Palloa vastaan Ojamäki onnistui tekemään neljä maalia. Hänen osumistaan kaksi syntyivät ylivoimalla. Ojamäen kolmas maali jäi Tapparan 5–2-voittoon päättyneen ottelun ratkaisumaaliksi. Arto Kulmala ja Teemu Aalto valitsivat hänet ottelun Alumnien tähtien ykköstähdeksi.
Ojamäki edusti Suomea alle 18-vuotiaiden MM-kilpailuissa vuonna 2013, jolloin hän voitti pronssia. Hän pelasi myös Ivan Hlinkan muistoturnauksessa vuonna 2012, jolloin Ojamäki voitti hopeaa. Hän on myös kuulunut alle 17-vuotiaiden maajoukkueen kapteenistoon. Yhteensä Ojamäki on pelannut 14 nuorten ja 29 poikien maaottelua.
Suomen A-maajoukkueessa Ojamäki on pelannut 13 ottelua ilman tehopisteitä. Hän teki A-maajoukkuedebyyttinsä Euro Hockey Challengessa 7. huhtikuuta 2016 Porissa Slovakiaa vastaan, kun hänet oli nimetty Suomen ensimmäiseen MM-leiriryhmään loukkaantuneen Juhani Tyrväisen tilalle.